Sodba U 184/93-8
Sodna praksa Vrhovnega sodišča, 1994-12-01

gradbeno dovoljenje - sprememba namembnosti objekta - odmik - kršitev materialnega predpisa

Nezakonito je gradbeno dovoljenje, izdano na podlagi projekta, po katerem je sleme zgradbe odmaknjeno od mejnega zidu 1,05 m, po lokacijskem dovoljenju pa bi moralo biti odmaknjeno 1,50 m.

Tožbi se ugodi in se odločba Ministrstva za industrijo in gradbeništvo z dne 7.1.1993 odpravi.

Z izpodbijano odločbo je tožena stranka zavrnila tožnikovo pritožbo zoper gradbeno dovoljenje z dne 23.10.1992, ki ga je izdal Sekretariat za varstvo okolja in urejanje prostora občine investitorki V.F. za gradnjo - adaptacijo in spremembo namembnosti obstoječe pritlične garaže in drvarnice ter gradnjo pritličnega prizidka v obrtno delavnico za izdelavo usnjenih pasov za ure na zemljišču parc. št. 895/1, po tehnični dokumentaciji, iz maja 1992. V pritožbi je tožnik med ostalim navajal, da gradbeno dovoljenje ni usklajeno z lokacijskim dovoljenjem, saj sleme objekta ni odmaknjeno od mejnega zidu minimalno za 1,5 m, kot je bilo določeno v lokacijski dokumentaciji. V izpodbijani odločbi tožena stranka ugotavlja, da je projekt skladen z lokacijskim dovoljenjem in da je upoštevan pogoj odmaknjenosti slemena od mejnega zidu minimalno 1,5 m.

Tožnik je 18.2.1993 vložil tožbo zoper odločbo tožene stranke, v kateri ponavlja svoje pritožbene navedbe, da je po projektu, na podlagi katerega je bilo izdano gradbeno dovoljenje, sleme od mejnega zidu odmaknjeno le 1,10 m v nagibu strehe, kar predstavlja v ravnini le cca 0,95 m. Predlaga, da se naj tožbi ugodi in izpodbijana odločba odpravi.

Tožena stranka v odgovoru na tožbo navaja, da je iz predloženega projekta razvidno, da je ta razdalja upoštevana od slemena do zunanjega roba zidu, kar naj bi bilo razvidno na listu 5 projekta. Predlaga, da se tožba kot neutemeljena zavrne.

Na tožbo je odgovorila tudi investitorka, kot zainteresirana stranka, ki navaja, da je prišlo do nenamerne napake v projektu, da pa so bile takoj napravljene nove skice, na katerih je odmik slemena objekta od mejnega zidu usklajen z lokacijsko dokumentacijo in znaša 1,50 m, dejanski odmik pa znaša 1,58 m. Predlaga, da sodišče po opravljeni obravnavi v celoti zavrne tožbeni zahtevek kot neutemeljen in naloži tožeči stranki plačilo stroškov postopka prizadete stranke.

Eden od pogojev za pridobitev gradbenega dovoljenja po 78. členu zakona o graditvi objektov (Uradni list SRS, št. 34/84 in 29/86 - ZGO) je tudi projekt. Projekt mora biti izdelan v skladu s pogoji lokacijske odločbe. Preden izda pristojni organ gradbeno dovoljenje, je dolžan preveriti ali je projekt izdelan v skladu s pogoji lokacijskega dovoljenja (41. člen zakona o graditvi objektov). V obravnavanem primeru je sporno, ali je odmaknjenost slemena objekta od mejnega zidu tožnika po projektu, ki je bil podlaga za gradbeno dovoljenje, v skladu z lokacijskimi pogoji. Iz lokacijskega dovoljenja z dne 8.11.1990 izhaja, da mora biti sleme od mejnega zidu odmaknjeno minimalno 1,5 m, toda tloris strehe na listu 4 projekta kaže na to, da bi naj bilo sleme od mejnega zidu odmaknjeno 1,05 m. To dejstvo v svojem odgovoru na tožbo priznava tudi prizadeta stranka - investitorka V.F. Če torej projekt ni izdelan v skladu z lokacijskim dovoljenjem, je izdano gradbeno dovoljenje nezakonito. Na presojo zakonitosti gradbenega dovoljenja ne vpliva dejanska izvedba objekta.

Glede na navedeno je sodišče na podlagi 2. odstavka 42. člena zakona o upravnih sporih tožbi ugodilo in izpodbijano odločbo odpravilo. Določbe zakona o upravnih sporih je sodišče na podlagi 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-1) smiselno uporabilo kot določbe zakona Republike Slovenije.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.